**III. OBRAZLOŽENJE GODIŠNJEG IZVJEŠTAJA O IZVRŠENJU PRORAČUNA OPĆINE ROVIŠĆE ZA 2024. GODINU**

1. **Uvod**

Odredbom članka 89. Zakona o proračunu («Narodne novine» broj 144/21) i Pravilnika o polugodišnjem i godišnjem izvještaju o izvršenju proračuna i financijskog plana («Narodne novine» broj 85/23) utvrđena je obveza načelnika Općine da podnese godišnji izvještaj o izvršenju Proračuna za prethodnu godinu predstavničkom tijelu.

Tijekom 2024. godine financiranje javnih rashoda izvršeno je na osnovi sljedećih financijsko planskih dokumenata:

* Proračuna Općine Rovišće za 2024. godinu s projekcijom za 2025. i 2026. godinu i Odluke o izvršavanju Proračuna Općine Rovišće za 2024. godinu, koje je Općinsko vijeće usvojilo na 17. sjednici održanoj dana 21.12.2023. godine, a objavljenih u „Službenom glasniku Općine Rovišće“ broj 6/2023,
* Prvih izmjena i dopuna proračuna Općine Rovišće za 2024. godinu usvojenih od strane Općinskog vijeća Općine Rovišće na 21. sjednici održanoj dana 18.07.2024. godine, a objavljenih u „Službenom glasniku Općine Rovišće“ broj 4/2024,
* Drugih izmjena i dopuna proračuna Općine Rovišće za 2024. godinu usvojenih od strane Općinskog vijeća Općine Rovišće na 25. sjednici održanoj dana 27.12.2024. godine, a objavljenih u „Službenom glasniku Općine Rovišće“ broj 9/2024,
* 1. Preraspodjele proračuna donesene 30.12.2024.

Unutar navedenog izvještaja evidentirani su i svi vlastiti i ostali prihodi proračunskog korisnika Općine Rovišće, odnosno Dječjeg vrtića „Palčica“.

Slijedom odredbi Pravilnika o polugodišnjem i godišnjem izvještaju o izvršenju proračuna («Narodne novine» broj 85/23) godišnji izvještaj o izvršenju proračuna sadrži:

1. Opći dio izvještaja:

A. Račun prihoda i rashoda,

B. Račun financiranja.

A. Račun prihoda i rashoda iskazuje se u sljedećim tablicama:

* Prihodi i rashodi prema ekonomskoj klasifikaciji,
* Prihodi i rashodi prema izvorima financiranja,
* Rashodi prema funkcijskoj klasifikaciji.

B. Račun financiranja iskazuje se u sljedećim tablicama:

* Račun financiranja prema ekonomskoj klasifikaciji,
* Račun financiranja prema izvorima financiranja.

Uz tablicu Račun financiranja daje se analitički prikaz ostvarenih primitaka i izvršenih izdataka po svakom pojedinačnom zajmu, kreditu i vrijednosnom papiru.

1. Posebni dio proračuna po organizacijskoj i programskoj klasifikaciji
2. Obrazloženje ostvarenja prihoda i primitaka, rashoda i izdataka
3. Izvještaj o korištenju proračunske zalihe
4. Izvještaj o korištenju sredstava fondova Europske unije
5. Izvještaj o zaduživanju na domaćem i stranom tržištu novca i kapitala
6. Izvještaj o danim zajmovima i potraživanjima po danim zajmovima
7. Izvještaj o danim jamstvima i plaćanjima po protestiranim jamstvima
8. Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova

Slijedom navedenog, u nastavku se daju obrazloženja kako slijedi:

1. **OPĆI DIO**
2. **OBRAZLOŽENJE OSTVARENIH PRIHODA I PRIMITAKA TE RASHODA I IZDATAKA** 
   1. **Prihodi i primici ostvareni u razdoblju 01.01.-31.12.2024. godine**

Ukupni prihodi planirani za 2024. godinu u iznosu od 2.859.755,00 eura, a ostvareni su u iznosu od 2.819.674,762 eura čime izvršenje plana iznosi 98,60%.

**Prihodi poslovanja** ostvareni su u iznosu od 2.818.905,71 eura što u odnosu na plan predstavlja izvršenje od 98,71%. U odnosu na isto razdoblje prošle godine prihodi poslovanja bilježe međugodišnje povećanje od 7,19%. Udio prihoda poslovanja u ukupnim prihodima ostvarenim u 2024. godini iznosi 99,97%. Ostvarenje prihoda poslovanja, obzirom na vrste prihoda je sljedeće:

**Prihodi od poreza** ostvareni su u iznosu od 1.074.662,57 eura, što je u odnosu na prošlogodišnje izvršenje povećanje prihoda od 44,37%.

* Od ukupnog iznosa, na porez i prirez na dohodak odnosi se iznos od **997.675,34**  što je za 45% više u odnosu na prethodnu godinu. Općina Rovišće je u 2023. godini izvršila povrat od poreza na dohodak u iznosu 162.075,03 eura što je za 36.836,95 eura više nego prethodne godine
* Prihodi od poreza na imovinu ostvareni su u iznosu od **65.427,25 eura**, što u odnosu na prethodnu godinu bilježi povećanje za 34,80% Prihode od poreza na imovinu čine stalni porez na nepokretnu imovinu koji su ostvareni u iznosu 1.868,72 eura (porez na kuće za odmor), te povremeni porezi na imovinu koji su ostvareni u iznosu od 63.558,53 eura (porez na promet nekretnina).
* Prihodi od poreza na robu i usluge su ostvareni u iznosu od **11.559,98 eura,** a odnosi se na porez na potrošnju alkoholnih i bezalkoholnih pića te je u 2024. godini naplaćen i dio starog duga za porez na dobit iz razdoblja kad je još u općinski proračun dolazio ovaj prihod.

**Pomoći iz inozemstva i od subjekata unutar općeg proračuna** u odnosu na ukupno ostvarene prihode poslovanja čine najveći dio od 48,90%, a ostvareni su u iznosu 1.378.614,65 eura.

Pomoći proračunu iz drugih proračuna ostvareni su u iznosu od **1.190.937,47 eura**. Tekuće pomoći ostvarene su u iznosu od 1.078.881,38 eura, a odnose se na kompenzacijske mjere u iznosu od 923.168,78 eura, 1.209,60 eura za održavanje programa Male škole u Dječjem vrtiću iz Ministarstva obrazovanja te 149.868,00 eura za fiskalnu održivost dječjih vrtića iz državnog proračuna. Kapitalne pomoći ostvarene su u iznosu od 112.056,09 eura , a odnose se na 32.900,00 eura od Ministarstva prostornog uređenja, graditeljstva i državne imovine za izgradnju nogostupa u Podgorcima IV. faza, 16.314,30 eura od Ministarstva demografije i useljeništva za projekt ozelenjavanja i uređenja okoliša Dječjeg vrtića Palčica te za projekt uređenja i opremanja dječjeg igrališta na Laništu u iznosu 24.841,79 eura te 38.000,00 eura od Ministarstva regionalnog razvoja i fondova EU za izgradnju nogostupa Rovišće – Kraljevac IV. Faza.

Pomoći od ostalih subjekata unutar općeg proračuna ostvarene su u iznosu od 6.366,10 eura, od čega se iznos od 6.160,10 eura odnosi na tekuće pomoći od HZZ-a za mjeru „Javni radovi“ dok se 206,00 eura od nosi na donaciju Zaklade ICF za projekt „Komunicirajmo zajedno“ u sklopu kojeg je nabavljen interaktivni zid, štipaljke pričalice i pričajući raspored.

Za financiranje projekta Zaželi III. faza je ostvareno 131.616,38 eura tekućih pomoći iz Fondova EU.

Kapitalne pomoći temeljem prijenosa EU sredstava ostvarene su u iznosu 49.694,70 eura, a odnose se na 20.000,00 eura za projekt rekonstrukcije društvenog doma u Rovišću koji je prijavljen na javni poziv Lokalne akcijske grupe tijekom 2023. godine. Projekt je završen u 2023. godini, a u 2024. godini su isplaćena sredstva nakon uspješno provedene kontrole realizacije projekta. Iznos od 29.316,14 eura se odnosi na sredstva odobrena temeljem dostavljenih zahtjeva za nadoknadu sredstava za provedbu projekta Sportsko – rekreacijskog parka Rovišće.

**Prihodi od imovine** ostvareni su u iznosu od 34.416,30 što predstavlja izvršenje plana od 66,96%.

Ovi prihodi se odnose u najvećem postotku na prihode od zakupa i iznajmljivanja imovine (poljoprivrednog zemljišta i poslovnih prostora) u iznosu 34.223,14 eura, dok se preostali dio odnosi na spomeničku rentu u iznosu 13,56 eura te naknadu za zadržavanje nezakonito izgrađenih građevina u prostoru u iznosu 179,60 eura.

**Prihodi od upravnih i administrativnih pristojbi, pristojbi po posebnim propisima i prihodi od naknada** ostvareni su u iznosu od 221.919,26 eura, što predstavlja izvršenje plana od 75,53%.

* Prihodi od upravnih i administrativnih pristojbi ostvareni su u iznosu od **39.251,37 eura**, a odnosi se na prihod od prodaje državnih biljega, naknada za promjenu namjene poljoprivrednog zemljišta, naknade za uređenje groblja, refundacije za režije te ostale nespomenute pristojbe.
* Prihodi po posebnim propisima ostvareni su u iznosu od **80.625,37 eura,** a odnose se na doprinos za šume, 8% dijela od vodnog doprinosa, prihode od objave reklama u glasniku Općine Rovišće te prihode za vođenje poslova naplate naknade za uređenje voda umjesto Hrvatskih voda.
* Prihodi od komunalnog doprinosa i naknada ostvareni su u iznosu od **102.042,52 eura**. Od komunalnog doprinosa ostvaren je prihod u iznosu od 8.585,81 eura dok je prihod od komunalne naknade ostvaren je u iznosu od 93.456,71 eura.

**Prihodi od prodaje proizvoda i robe te pruženih usluga i prihod od donacija** ostvareni su iznosu 107.992,93 eura, a odnose se u cijelosti na primitke od sufinanciranja usluge dječjeg vrtića od strane roditelja i drugih gradova i općina s čijih područja djeca pohađaju Dječji vrtić „Palčica“.

**Prihodi od prodaje nefinancijske imovine** ostvareni su u iznosu od 768,91 eura, a odnosi na prihode od prodaje stanova na području bivše Općine Bjelovar.

* 1. **Rashodi i izdaci u razdoblju 01.01.-31.12.2024. godine**

**Rashodi poslovanja** ostvareni su u iznosu od 1.817.773,88 eura, što predstavlja izvršenje plana od 85,08%. U odnosu na isto razdoblje 2023. godine, rashodi poslovanja bilježe povećanje od 52,23%. U ukupnom ostvarenju rashoda poslovanja, iznos od 363.684,49 eura se odnosi na rashode poslovanja proračunskog korisnika dok se iznos od 1.454.089,39 eura odnosi na rashode poslovanja Općine Rovišće.

S datumom 29.12.2023. je provedena preraspodjela sredstava u iznosu 12.190,00 eura, zbog naknadno utvrđenih rashoda, a kako ne bi došlo do probijanja financijskih stavaka planiranih proračunom.

Mogućnost preraspodjele unutar proračuna ima općinski načelnik i to najviše 5% unutar planirane stavke u proračunu. Tako su povećana sredstva za održavanje nerazvrstanih cesta za 6.080,00 eura zbog greške u knjiženju tijekom 2024. godine koja je uočena i ispravljena krajem godine, a utjecala je na izvršenje ove stavke, 4.090,00 eura za odvoz smeća, a odnosi se na povećan broj pražnjenja kontejnera na grobljima na području općine uoči i nakon blagdana Svih svetih, 270,00 eura za veterinarske usluge zbrinjavanja životinja, 50,00 eura za socijalne naknade za ostale troškove stanovanja zbog izmjena koje je krajem godine dostavio Centar za socijalnu skrb, 1.500,00 eura za sredstva za bruto plaće zbog pogrešno evidentiranih knjiženja tokom 2024.godine koja su uočena i ispravljena krajem 2024.godine, 200,00 eura za udruge civilnog društva, a sredstva za podmirenje ovih obveza su uzeta s pozicije na kojoj je bilo prostora, a to je 12.190,00 eura sa stavke za izgradnju nogostupa na području općine.

**Rashodi za zaposlene** čine 30% ukupnih rashoda poslovanja, a ostvareni su u iznosu od 528.684,85 eura.

* Najveći udio u rashodima za zaposlene imaju plaće zaposlenih koji su ostvareni u iznosu **407.452,14 eura**, a iznos uključuje sredstva za plaće za zaposlene u JUO Općine, zaposlenice kroz projekt ZAŽELI „DA-želim posao“, osobe zaposlene u javnim radovima te zaposlene u Dječjem vrtiću Palčica.
* Ostali rashodi za zaposlene ostvareni su u iznosu **58.694,51 eura** (regres, božićnica, nagrade za radne rezultate, naknade za topli obrok, otpremnine za dva službenika koja su otišla u mirovinu)
* Za rashode za doprinose na plaće ostvareno je **62.538,20 eura**.

**Materijalni rashodi** čine 45,24% ukupnih rashoda. Ostvareni su u iznosu od 822.339,82 eura što je 79,78% u odnosu na planirani iznos.

* Naknade troškova zaposlenima iznosile su **25.461,69 eura**, a odnose se na rashode za službena putovanja, naknade za prijevoz na posao i s posla te troškove stručnog usavršavanja zaposlenih u JUO Općine, kroz projekt ZAŽELI „DA-želim posao“, kroz projekt javnih radova, osobe zaposlene u javnim radovima te u Dječjem vrtiću Palčica.
* Rashodi za materijal i energiju ostvareni su u iznosu od **153.715,64 eura**, od čega je za uredski materijal i ostale materijalne rashode (literatura, sredstva za čišćenje, higijenske potrebe i njegu) utrošeno 23.073,02 eura, za materijal i sirovine 40.074,61 eura (namirnice Dječji vrtić), za energiju 69.940,70 eura, za materijal i dijelove za tekuće i investicijsko održavanje 6.215,40 eura, za sitni inventar i auto gume utrošeno je 13.995,89 eura te 4216,02 za službenu, radnu i zaštitnu odjeću i obuću.
* Za rashode za usluge izdvojeno je 575.651,90 eura. Ove usluge obuhvaćaju usluge telefona, pošte i prijevoza, usluge tekućeg i investicijskog održavanja opreme i građevinskih, usluge promidžbe i informiranje ( informiranje javnosti kroz medije, promidžbeni materijali (kalendari, upaljači i dr.), komunalne usluge (održavanje groblja, nerazvrstanih cesta i poljskih putova, svih javnih površina, građevina u općinskom vlasništvu, intelektualne i osobne usluge (projektiranja, elaborati), računalne usluge te ostale usluge.
* Ostali nespomenuti rashodi poslovanja ostvareni su u iznosu od 67.510,59 eura. Rashodi u ovoj skupini odnose se na troškove rada predstavničkih tijela, premije osiguranja imovine, reprezentaciju, na članarine (LAG Sjeverna Bilogora, Hrvatska zajednica Općina), za pristojbe i naknade te ostali nespomenuti rashodi.

**Financijski rashodi** ostvareni su u iznosu 3.530,34 eura, a odnose se na bankarske usluge te usluge platnog prometa kako Općine tako i njenog proračunskog korisnika.

**Rashodi za subvencije** ostvarene su u iznosu 50.323,00 eura što je 88,29% od planiranog iznosa, a odnose se na pomoći razvoju turizmu u iznosu 3.350,00 eura te potpore poljoprivrednicima u iznosu 46.973,00 eura. Javni poziv za ove vrste pomoći je bio raspisan krajem 2024. godine i temeljem tih prijava su korisnici ostvarili pomoći sukladno svojim prijavama i raspoloživim sredstvima planiranim proračunom.

**Rashodi za naknade građanima i kućanstvima** iznose 128.632,15 eura (izvršenje: 77,73%).

* Ovi rashodi se u iznosu od **80.745,30 eura** odnose na naknade isplaćene u novcu (jednokratne socijalne pomoći, božićnice i uskrsnice umirovljenicima, jednokratne pomoći za novorođenčad, pomoći mladima za stambeno zbrinjavanje, sufinanciranje troškova rane intervencije i dr.), a u dijelu od **47.886,85 eura** na naknade u naravi (sufinanciranje prijevoza učenicima, sufinanciranje cijene dječjih vrtića te isplata naknada za ostale troškove stanovanja temeljem dostavljenog popisa iz Centra za socijalnu skrb). Za naknadu ostalih troškova stanovanja Općina Rovišće je u 2024. godini morala osigurati i korisnicima isplatiti 38.088,63 eura, od čega je 4.640,00 eura ostvaren prihod iz državnog proračuna za troškove ogrijeva, dok je razliku od 33.448,63 eura Općina morala osigurati iz vlastitih izvora zbog prelaska u III. skupinu prema indeksu razvijenosti. U 2023. godini je Općina Rovišće isplaćivala ove naknade korisnicima, ali budući da je bila u II. Skupini prema razvijenosti, sredstva za tu namjenu je u cijelosti dobivala iz državnog proračuna.

**Ostali rashodi** čine 15,64% ukupno ostvarenih rashoda, a iznose 284.263,72 eura, a odnosi na tekuće donacije Vatrogasnoj zajednici Općine Rovišće te udrugama temeljem javnog poziva, ali i financiranja udruga koja su određena raznim zakonskim aktima.

**Rashodi za nabavu nefinancijske imovine** čine 39,87% ukupnih ostvarenih rashoda. Ostvareni su u iznosu od 1.205.391,08 eura, a u iznosu od 7.534,02 eura se odnose na realizaciju u Dječjem vrtiću za opremanje soba odgojnih skupina u Rovišću ali i prostora u Predavcu i kuhinje, dok je iznos od 1.197.857,06 eura ostvaren u Općini Rovišće kako slijedi:

**Rashodi za nabavu proizvedene dugotrajne imovine** ostvareni su u iznosu od 1.205.391,08 eura što u odnosu na plan predstavlja izvršenje od 81,47%.

* Rashodi za građevinske objekte ostvareni su u iznosu od 1.144.827,68 eura, a odnose se na modernizaciju cesta, revitalizacija prometne infrastrukture, nogostup s oborinskom odvodnjom u Podgorcima IV. faza, nogostup Rovišće – Kraljevac IV. faza, modernizacija javne rasvjete, te izgradnja tržnice u centru Rovišća, dokumentacija za sportski centar Općine Rovišće i dječji vrtić u Predavcu, uređenje okoliša Dječjeg vrtića „Palčica“, uređenje i opremanje dječjeg igrališta na Laništu.
* Rashodi za nabavu postrojenja iopreme su ostvareni u iznosu od 42.223,15 eura, a odnose se na opremanje objekata u vlasništvu Općine Rovišće.
* Rashodi za višegodišnje nasade se odnose na nasade za projekt ozelenjavanja Dječjeg vrtića „Palčica“
  1. **Račun financiranja**

Prema članku 82. Zakona o proračunu («Narodne novine» broj 144/2021) u računu financiranja iskazuju se primici od financijske imovine i zaduženja te izdaci za financijsku imovinu i za otplatu kredita i zajmova. S obzirom na to da u 2024. godini Općina Rovišće nije imala primitke i izdatke po toj osnovi, u računu financiranja, primici od financijske imovine i zaduženja te izdaci za financijsku imovinu i otplatu zajmova iskazani su s iznosom od 0,00 eura. Slijedom navedenog nije iskazan račun financiranja prema ekonomskoj klasifikaciji, račun financiranja prema izvorima financiranja te analitički prikaz ostvarenih primitaka i izvršenih izdataka po svakom pojedinačnom zajmu, kreditu i vrijednosnom papiru.

* 1. **Stanje novčanih sredstava**

Općina Rovišće je na dan 1. siječnja 2024. godine na računu imala 1.398.568,98 eura, dok je 31. prosinca 2024. godine na računu bilo 895.660,87 eura.

Dječji vrtić „Palčica“ je na dan 1. siječnja 2024. godine na računu imao 1.689,10 eura, dok je 31. prosinca 2024. godine na računu bilo 1.761,04 eura.

* 1. **Prikaz ostvarenja rezultata poslovanja**

|  |  |  |  |
| --- | --- | --- | --- |
|  | UKUPNO PRENESENI VIŠAK/MANJAK | REZULTAT TEKUĆE GODINE | UKUPAN REZULTAT |
| OPĆINA ROVIŠĆE | 779.250,69 | -194.664,76 | 584.585,93 |
| DJEČJI VRTIĆ PALČICA | -16.013,43 | -8.825,58 | -24.839,01 |
| **SVEUKUPNO** | **763.237,26** | **-203.490,34** | **559.746,92** |

1. **POSEBNI DIO**

RAZDJEL: 001 PREDSTAVNIČKA I IZVRŠNA TIJELA

Plan: 64.055,35 eura

Ostvareno: 55.327,80 eura

Indeks: 86,37%

Program: 1001 JAVNA UPRAVA (predstavničko tijelo)

Plan: 52.655,35 eura

Ostvareno: 48.006,81 eura

Indeks: 91,17%

U sklopu ovog programa planirani su i ostvareni rashodi za troškove održavanja sjednica općinskog vijeća u iznosu 10.857,15 eura, sredstva koja je po Zakonu o financiranju političkih stranaka općina dužna isplatiti političkim strankama u iznosu 3.185,40 eura, troškove svečanog obilježavanja dana Općine Rovišće u iznosu 17.314,34 eura te održavanje koncerta u sklopu dana Općine Rovišće u iznosu 16.649,92 eura.

Program: 1002 JAVNA UPRAVA (izvršno tijelo)

Plan: 11.400,00 eura

Ostvareno: 7.320,99 eura

Indeks: 64,22%

U sklopu ovog programa planirani su i ostvareni rashodi za rashode protokola u iznosu 853,79 eura, održavanje, registraciju, osiguranje i gorivo za službeno vozilo u iznosu 6.467,20 eura.

RAZDJEL: 002 OPĆE JAVNE SLUŽBE

Plan: 3.554.076,37 eura

Ostvareno: 2.967.837,16 eura

Indeks: 83,51%

Program: 1003 JAVNA ADMINISTRACIJA

Plan: 560.445,37 eura

Ostvareno: 507.530,96 eura

Indeks: 90,56%

U sklopu ovog programa planirani su i ostvareni rashodi za zaposlene (plaće, doprinosi, službena putovanja, stručna usavršavanja te ostala materijalna prava u iznosu 190.857,89 eura. Za pripremu akata iz djelokruga Jedinstvenog upravno odjela ostvareni su rashodi za nabavu uredskog materijala, promidžbenog materijala, troškove režija, reprezentacije, kapitalne pomoći komunalnom poduzeću u općinskom vlasništvu, usluge konzultanata, stručnjaka, projektanata, geodeta, održavanja opreme i računalnih programa kojima se koristi za rad i funkcioniranje Jedinstvenog upravnog odjela u iznosu 283.541,04 eura. Za aktivnost održavanja zgrada u vlasništvu Općine utrošeno je 3.075,71 i to za osiguranje zgrada. Za aktivnost opremanja zgrada u općinskom vlasništvu je utrošeno 30.056,32 eura od čega se 10.231,19 odnosni na nabavu sitnog inventara (posuđa, zastava, sitni inventar za opremanje mrtvačnica i društvenih domova), dok se iznos od 19.825,13 eura odnosi na nabavu opreme za općinske društvene domove.

Program: 1004 ODRŽAVANJE KOMUNALNE INFRASRUKTURE

Plan: 464.330,00 eura

Ostvareno: 396.544,19 eura

Indeks: 85,40 %

Program održavanja komunalne infrastrukture obuhvaća:

* održavanje nerazvrstanih cesta za što je u 2024. godini utrošeno 111.035,56 eura,
* održavanje javnih površina na kojima nije dozvoljen promet motornih vozila za što je utrošeno 19.089,89 eura,
* održavanje građevina, uređaja i predmeta javne namjene, a obuhvaća održavanje svih zgrada u općinskom vlasništvu, materijala za tekuće i investicijsko održavanje, usluge pranja i čišćenja, sredstva za čišćenje i slično za što je utrošeno 40.283,59 eura,
* održavanje 10 groblja na općinskom području u iznosu 43.835,66 eura,
* održavanje čistoće javnih površina što obuhvaća i provedbu programa rada u javnim radovima u iznosu 9.173,41 eura,
* održavanje javne rasvjete što obuhvaća troškove popravka i održavanja javne rasvjete i troškove električne energije za javnu rasvjetu u iznosu 53.078,61 eura,
* deratizaciju, dezinsekciju i dezinfekciju što obuhvaća provedbu dvije obvezne deratizacije godišnje i larvicidni tretman komaraca u iznosu 17.050,00 eura,
* veterinarsko – higijeničarske poslove koji obuhvaćaju zbrinjavanje životinja na području općine, a utrošeno je u 2024. godini za tu namjenu 6.264,74 eura,
* prigodno ukrašavanje naselja obuhvaća nabavu prigodnih uskrsnih i božićnih dekoracija i za tu namjenu je utrošeno 1.448,04 eura.

Program: 1005 GRAĐENJE KOMUNALNE INFRASTRUKUTRE

Plan: 532.410,00

Ostvareno: 412.029,44 eura

Indeks: 77,39%

Program građenja komunalne infrastrukture obuhvaća:

* građevine komunalne infrastrukture koje će se graditi u uređenim dijelovima građevinskog područja, a odnosi se na građenje nogostupa sa oborinskom odvodnjom IV. Faza u Podgorcima i IV. Faza Rovišće – Kraljevac, uređenje dječjeg parka na Laništu te nabavu autobusnih kućica u iznosu 247.295,50 eura,
* postojeće građevine komunalne infrastrukture koje će se rekonstruirati što obuhvaća modernizaciju javne rasvjete, nerazvrstanih cesta i uređenje groblja u iznosu 164.733,94 eura,

Program: 1006 ORGANIZIRANJE I PROVOĐENJE ZAŠTITE I SPAŠAVANJA

Plan: 113.300,00 eura

Ostvareno: 109.104,90 eura

Indeks: 96,30 %

Ovim programom je obuhvaćeno financiranje redovne djelatnosti Vatrogasne zajednice Općine Rovišće sukladno Zakonu o vatrogastvu u iznosu 108.769,90 te sufinanciranje Hrvatske gorske službe spašavanja temeljem sklopljenog ugovora u iznosu 335,00 eura.

Program: 1007 POTICANJE I RAZVOJ GOSPODARSTVA

Plan: 771.600,00 eura

Ostvareno: 718.371,24 eura

Indeks: 93,10%

Ovaj program obuhvaća:

* poticanje poljoprivrede temeljem javnog poziva za što je utrošeno 46.973,00 eura,
* poticanje razvoja turizma temeljem javnog poziva za što je utrošeno 3.350,00 eura i
* dovršena je izgradnja i opremanje te ishođena uporabna dozvola za tržnicu u centru Rovišća za što je utrošeno u 2024. godini 668.048,24 eura.

Program: 1008 SOCIJALNA SKRB

Plan: 217.206,00 eura

Ostvareno: 167.398,86 eura

Indeks: 77,07%

U sklopu ovog programa financirano je:

* božićnice i uskrsnice umirovljenicima s mirovinama do 300,00 eura te jednokratne pomoći temeljem zaključaka Općinskog socijalnog vijeća u iznosu 26.016,96 eura,
* jednokratne pomoći za novorođenčad u iznosu 10.000,00 eura (zaprimljeno i odobreno 50 jednokratnih pomoći po 200,00 eura),
* sredstva korisnicima zajamčene minimalne naknade za nabavku ogrijeva u iznosu 4.640,00 eura,
* naknade za ostale troškove stanovanja temeljem dostavljenog popisa Centra za socijalnu skrb u iznosu 23.882,73 eura,
* sufinanciranje rane intervencije za djecu s razvojnim poteškoćama u iznosu 5.210,50 eura,
* sukladno Zakonu o Hrvatskom crvenom križu za rad Crvenog križa isplaćeno je 6.000,00 eura,
* za provedbu programa „ZAŽELI“ koji obuhvaća troškove plaća, doprinosa i ostalih materijalni prava ženama zaposlenima u sklopu programa te nabavu potrepština za korisnike utrošeno je 69.230,83 eura i
* unapređenje stanovanja i zajednice obuhvaća pomoći mladima kod stambenog zbrinjavanja temeljem javnog poziva koji je proveden 2024. godine, ali i temeljem sklopljenih ugovora iz 2022. i 2023. godine u iznosu 22.417,84 eura.

Program: 1009 OBRAZOVANJE

Plan: 164.245,00 eura

Ostvareno: 102.971,32 eura

Indeks: 56,04%

U sklopu ovog programa provode se aktivnosti vezane za predškolsko, osnovnoškolsko, srednjoškolsko i visoko obrazovanje:

* aktivnost koja se provodi vezana za predškolsko obrazovanje je sufinanciranje cijene boravka sedmero djece u dječjim vrtićima van Općine Rovišće te je za tu namjenu u 2024. godini utrošeno 9.565,90 eura. Općina sufinancira cijenu boravka u iznosu 120,00 eura po djetetu mjesečno.
* Aktivnosti koje se provode vezano za osnovnoškolsko obrazovanje su nabava radnog materijala i bilježnica za svu osnovnoškolsku djecu (9.315,95 eura), nabavljaju se božićni pokloni za djecu nižih razreda osnovne škole (1.396,66 eura) te su isplaćene donacije Osnovnoj školi Rovišće sukladno njihovim zamolbama i potrebama (1.641,84 eura). Za te aktivnosti je u 2024. godini utrošeno 12.354,45 eura.
* Aktivnost koja se provodi vezana za srednjoškolsko obrazovanje je sufinanciranje cijene prijevoza srednjoškolcima te je za tu namjenu u 2024. godini utrošeno 9.798,22 eura, a u cijelosti se odnosi na prijevoz autobusom.
* Aktivnost koja se provodi za visokoškolsko obrazovanje se odnosi na jednokratne pomoći studentima temeljem provedenog javnog poziva te je za tu namjenu u 2024. godini isplaćeno 17.100,00 eura. Pravo na ovu pomoć je ostvarilo 38 studenata u iznosu 450,00 eura.
* U sklopu ovog programa se proveo i kapitalni projekt vrijedan 21.777,75 eura uz financijsku pomoć Ministarstva demografije i useljeništva u iznosu 16.314,00 eura, a radi se o projektu uređenja i ozelenjavanju okoliša Dječjeg vrtića „Palčica“.
* Za kapitalni projekt pod nazivom „Projektiranje i izgradnja DV Predavac“ utrošeno je 32.375,00 eura, a iznos se u cijelosti odnosi na izradu projektne dokumentacije za izgradnju i opremanje zgrade dječjeg vrtića u Predavcu.

Program: 1010 SPORT I REKREACIJA

Plan: 241.100,00 eura

Ostvarenje: 130.952,72 eura

Indeks: 53,31%

U sklopu ovog programa su se provodile aktivnosti poticanja sportskih aktivnosti u smislu financiranja sportskih udruga i njihovih programa temeljem provedenog javnog poziva i važećih zakonskih odredbi za što je utrošeno 98.577,72 eura te provedbu kapitalnog projekta pod nazivom „Sportsko – rekreacijski park Rovišće“ za što je u 2024. godini utrošeno 32.375,00 eura za izradu izvedbenog projekta.

Program: 1011 KULTURA I RELIGIJA

Plan: 59.600,00 eura

Ostvareno: 23.273,77 eura

Indeks: 39,05%

U sklopu ovog programa su se provodile aktivnosti i programi udruga u kulturi temeljem provedenog javnog poziva u iznosu 4.000,00 eura, pomoći Župnom uredu Župe Presvetog Trojstva Rovišće za projekt izgradnje ograde iznosu 5.000,00 eura, provođenje kulturno – umjetničkih događanja u Kulturnom centru Rovišće (likovna kolonija, glazbena radionica, predstave, izložbe i slično) u ukupnom iznosu 5.336,27 eura te je izgrađena nadstrešnica u sklopu Kulturnog centra Predavac u iznosu 8.937,50 eura.

Program: 1012 RAZVOJ CIVILNOG DRUŠTVA

Plan: 32.400,00 eura

Ostvareno: 28.441,25 eura

Indeks: 87,78%

U sklopu ovog programa su se provodile aktivnosti sufinanciranja aktivnosti i programa civilnih udruga temeljem provedenog javnog poziva u iznosu 21.041,25 eura te sufinanciranje prijevoza mještanima zavičaju, Vukovaru, općinama prijateljima i slično u iznosu 7.400,00 eura.

PRORAČUNSKI KORISNIK: DJEČJI VRTIĆ „PALČICA“

Program: PREDŠKOLSKO OBRAZOVANJE

Plan: 397.440,00 eura

Ostvareno: 371.218,51 eura

Indeks: 93,40%

Dječji vrtić „Palčica“ krajem 2024. godine je pohađalo 128 djece od čega je 20 u podružnici Zrinski Topolovac, 21 u izdvojenom objektu u Predavcu te 87 u matičnom vrtiću u Rovišću. Od nove pedagoške godine 2024/2025 je ustrojena skupina u Predavcu za što je prilagođen prostor koji je prethodno koristila Udruga umirovljenika Predavac te je otvorena podružnica u Zrinskom Topolovcu kao suradnja s Općinom Zrinski Topolovac u sklopu funkcijskog spajanja Općina. Dječji vrtić je krajem godine brojio 22 zaposlenu osobe: 1 ravnateljica, 13 odgojiteljica, 1 zdravstveni voditelj na 8 sati tjedno, 1 stručna suradnica na 8 sati tjedno, 1 stručna suradnica na rodiljnom dopustu, 1 kuharica, 3 kuharice/spremačice, 1 spremačica.

Za rashode za zaposlene u dječjem vrtiću je ukupno utrošeno 283.581,91 eura, a odnose se na troškove plaća, doprinosa, uskrsnica, regresa za godišnji odmor, božićnica, nagrada za radne rezultate.

Za materijalne rashode je utrošeno 76.844,41 eura, a odnose se na službena putovanja zaposlenima, prijevoz na posao i s posla, stručno usavršavanje zaposlenika, uredski materijal, radni materijal, sredstva i materijal za čišćenje, materijal za higijenske potrebe, namirnice, troškove režija, sitni inventar, službenu radnu odjeću, usluge tekućeg i investicijskog održavanja građevinskih objekata i opreme, obvezne zdravstvene preglede zaposlenika i ostalo.

Za financijske rashode je utrošeno 769,17 eura, a iznos se u cijelosti odnosi na troškove platnog prometa za 2024. godinu.

Za nabavu nefinancijske imovine je u 2024.godini utrošeno ukupno 7.534,02 eura, a iznos se odnosi na opremanje prostora za dodatnu skupinu u Predavcu te nabava garderobnog ormarića u Rovišću za što je utrošeno 5.164,02 eura te je nabavljen rashladi ormar od 1400 litara vrijedan 2.370,00 eura u kuhinju u Rovišću budući da stari više nije radio niti se mogao popraviti.

Za obavljanje redovne djelatnosti u podružnici u Zrinskom Topolovcu u 2024. godini utrošeno je 22.384,23 eura što je u cijelosti financirano od strane roditelja, Općine Zrinski Topolovac te iz dijela tekuće pomoći za fiskalnu održivost dječjih vrtića razmjerno broju djece u podružnici dječjeg vrtića.

1. **POSEBNI IZVJEŠTAJI U GODIŠNJEM IZVJEŠTAJU O IZVRŠENJU PRORAČUNA**
   1. **Izvještaj o korištenju proračunske zalihe**

Izvještajem se iskazuju podatci o donositelju odluke odnosno rješenja o korištenju proračunske zalihe, namjeni korištenja po odluci odnosno rješenju o korištenju proračunske zalihe te iznos i datum isplaćenih sredstava iz proračunske zalihe po odluci odnosno rješenju o korištenju proračunske zalihe. Proračunom Općine Rovišće za 2024. godinu s projekcijom za 2025. i 2026. godinu nisu planirana sredstva proračunske zalihe.

* 1. **Izvještaj o zaduživanju na domaćem i stranom tržištu novca i kapitala**

Zaduživanje jedinice lokalne i područne (regionalne) samouprave, kao i izdavanje jamstava i suglasnosti pravnim osobama u većinskom izravnom ili neizravnom vlasništvu jedinice lokalne i područne (regionalne) samouprave i ustanovama čiji je osnivač, regulirano je Zakonom o proračunu («Narodne novine» broj 144/2021), prema članku 7. Pravilnika o polugodišnjem i godišnjem izvještaju o izvršenju proračuna («Narodne novine» broj 85/23) izvještaj o zaduženju na domaćem i stranom tržištu novca i kapitala daje pregled zaduženja koje je ugovorila ili preuzela jedinica lokalne i područne (regionalne) samouprave te pregled zaduženja koje su ugovorili ili preuzeli proračunski korisnici jedinice lokalne i područne (regionalne) samouprave u izvještajnom razdoblju po vrsti instrumenata, valutnoj, kamatnoj i ročnoj strukturi. Također, ovaj izvještaj sadrži i stanje obveza za vrijednosne papire, kredite i zajmove. U 2024. godini Općina Rovišće nije ugovorila ili preuzela nova zaduženja te nema nastale obveze za vrijednosne papire, kredite i zajmove. Također, u promatranom razdoblju nema potraživanja za dane zajmove.

Općina Rovišće je preuzela osnivačka prava Dječjeg vrtića „Palčica“ u prosincu 2021. godine. Sukladno tome je preuzela i sva potraživanja i obveze koje je Dječji vrtić ostvario uključujući i zajam bivšeg osnivača za podmirivanje nastalih obveza u iznosu 5.574,36 eura.

U 2023. godini Općina Rovišće nije davala jamstva trgovačkim društvima u svom vlasništvu niti je imala izdataka po danim jamstvima.

* 1. **Izvještaj o danim jamstvima i plaćanjima po protestiranim jamstvima**

U 2024. godini Općina Rovišće nije davala jamstva trgovačkim društvima u svom vlasništvu niti je imala izdataka po danim jamstvima.

* 1. **Izvještaj o korištenju sredstava fondova europske unije**

Općina Rovišće je u 2024. godini ostvarila sljedeće prihode iz Fondova Europske unije:

* 130.461,49 eura iz Europskog socijalnog fonda za provedbu projekta ZAŽELI III. Faza, a sredstva u iznosu 69.230,83 eura utrošena za tu namjenu, dok će se preostali iznos koristiti u idućoj godini
* 1.154,89 eura iz Europskog socijalnog fonda za provedbu projekta ZAŽELI „Generaciji s ljubavlju“ koji je provodila Udruga umirovljenika Predavac u partnerstvu s Općinom Rovišće. Naknadnim kontrolama je utvrđeno da sredstva koja prvotno nisu odobrena za troškove po zahtjevima za nadoknadu sredstava su trebala biti odobrena te je ta razlika isplaćena Udruzi. Kako se taj iznos odnosio na sufinanciranje troškova plaće financijskog asistenta koji je zaposlenik Općine Rovišće, Udruga je ta sredstva proslijedila Općini, a ona su u cijelosti utrošena tijekom provedbe tog projekta.
* 29.316,14 eura je temeljem zahtjeva za nadoknadom sredstava odobreno i isplaćeno iz Fonda Nacionalnog plana oporavka i otpornosti za projekt Sportsko – rekreacijski park Rovišće te su ona u cijelosti utrošena za tu namjenu.
  1. **Izvještaj o danim zajmovima i potraživanjima po danim zajmovima**

U 2024. godini Općina Rovišće nije davala zajmove, niti je imala potraživanja po danim zajmovima.

* 1. **Izvještaj o stanju potraživanja i dospjelih obveza te o stanju potencijalnih obveza po osnovi sudskih postupaka**

1. **Stanje nenaplaćenih potraživanja za prihode** (skupina 16) na kraju izvještajnog razdoblja iznosi 164.970,49 eura u Općini Rovišće te 11.157,28 eura kod proračunskog korisnika (Dječji vrtić „Palčica“).
2. **Stanje dospjelih obveza** kod Općine Rovišće na kraju izvještajnog razdoblja iznosi 38.017,96 eura, a kod proračunskog korisnika Dječji vrtić „Palčica“ iznosi 5.934,35 eura
3. **Stanje potencijalnih obveza po osnovi sudskih postupaka** Općina Rovišće ima pokrenuta dva sudska postupka za koje se ne može procijeniti koliko bi potencijalna obveza mogla iznositi zbog prirode spora. Proračunski korisnik nema pokrenute sudske postupke.